Бөгөн, 4 февралдә, Өфөнөң Ғ. Ҡадиров исемендәге спорт клубы лидеры Николай Красниковҡа 25 йәш тула. Был йәштә ҡайһы берәүҙәр мотоциклға ултырырға яңы тәүәккәлләй генә әле, был йәштә Ғабдрахман Ҡадиров боҙҙа мотоуҙыш буйынса беренсе тапҡыр донъя чемпионы була, ә Красников әле үк – 12 тапҡыр донъя чемпионы. Уның исеме брендҡа әйләнде, ә уның үҙен берәүҙәр – бер-бер артлы еңеү яулаусы кеше-машина, икенселәр сикһеҙ батырлыҡ, ныҡышмалылыҡ, ҙур талант һәм сиктән тыш эшһөйәрлек кеүек сифаттарға эйә кеше булараҡ ҡабул итә. Һуңғыһы хәҡиҡәткә тап килә. Тап ошо сифаттар Красниковҡа еңеүҙәр конвейерға ҡуйылған иң юғары кимәлгә күтәрелергә булышлыҡ итте.